La Casa de la Marquesa de Gandia obri l'exposició "Prietas las filas": un recorregut per la repressió del franquisme sociològic
29 octubre 2021

## La Casa de la Marquesa de Gandia obri l'exposició "Prietas las filas": un recorregut per la repressió del franquisme sociològic29 octubre 2021Última actualització: 29 octubre 2021

![](../gestion/img/a0fdf6481ec0778ae4ba8eb7dc94aa0e6317d46772e0e3c31ffa3e9961840e29.jpg)  
  

El **regidor de Cultura, Nahuel González,** ha assistit aquest matí a l’obertura de l’exposició “Prietas las filas. Vida cotidiana y franquismo”, una mostra organitzada pel Museu Valencià d’Etnologia (ETNA), en col·laboració amb l’Ajuntament de Gandia, on ha estat acompanyat del **comissari de la mostra, José Maria Candela**, el **gestor cultural de l’Ajuntament de Gandia, Luis Romero**, la **responsable d’exposicions itinerants de l’ETNA, Estefania Martínez**, les dues **dissenyadores de l’exposició i membres de LIMO estudio, Rosa Bou i Kumi Furió**, i d’altres membres de la Corporació municipal, per a presentar aquest itinerari sobre la repressió del franquisme sociològic que va patir la ciutadania de l’Estat i del territori valencià.

Durant la seua intervenció, González ha posat en valor la col·laboració entre l’Ajuntament de Gandia i les diverses entitats valencianes del món de la cultura i ha destacat que “_el Museu Valencià d’Etnologia_ (ETNO) _és una ferramenta important i fonamental per a transmetre la cultura artística del nostre poble_”.

“_Amb aquesta exposició podem mostrar una realitat que tal vegada alguns han oblidat i que altres, com la meua generació, no, tot i que hem nascut, per sort, en democràcia_”, ha emfatitzat el responsable de Cultura, qui ha assenyalat que “_és un deure de les institucions públiques corregir els moments de nostàlgia del passat que estem vivint per part d’alguns sectors de la ciutadania_”. 

Per la seua banda, Candela ha explicat que la mostra exposa algunes de les raons d’un règim que va ser antidemocràtic, dictatorial i profundament repressor en la seua essència i que analitza com el franquisme va passar de se un règim polític al modus quotidià de la ciutadania. “_El seu triomf va ser precisament que una bona part de la població estatal, aquells que els estudiosos del franquisme van denominar la majoria silenciosa, assumira i interioritzara com a natural i com a propis els valors, els principis i la ideologia del règim franquista_”.

Entre els principals arguments de la mostra destaquen “_la maquinària de propaganda, d’adoctrinament, de censura i de brutal repressió que va posar en marxa Franco amb l’inici de la Guerra Civil per a contrarestar qualsevol intent d’oposició al règim_” gràcies a dues ferramentes fonamentals que van ser cabdals per a legitimar el règim i que van servir de cadenes de transmissió per a transmetre valors a diferents generacions: l’Església catòlica i l’escola, ha afegit.

A més, “Prietas las Filas” també aborda la subordinació de les dones per part del règim franquista, que les relegava al paper d’esclaves i d’objectes baix el lema  “Madres para Dios, para la patria y para le hogar. Sumisas esposas y amas de cases”, i la terrible repressió a través de les execucions amb què va assassinar 4.714 persones únicament  al País Valencià, la meitat de les quals van morir a la paredassa de Paterna.

L’exposició estarà oberta al públic fins al 28 de novembre.